open-index/open-wikipedia-markdown huggingface dataset:
Nossovo

**Nossovo** (aastail 1925–1945 **Purvmala**) on küla Venemaal Pihkva oblasti Põtalovo rajoonis, Nossovo valla halduskeskus. Küla asub Kuhva jõe kaldal, rajoonikeskusest Põtalovost 8 kilomeetrit loodes.

Küla kuulus 1920. aastani Pihkva kubermangu Ostrovi maakonda ja hiljem oli Läti koosseisus. Seal hakkas küla kandma nime **Purvmala** ja sellest sai Purvmala valla halduskeskus. Jaanuaris 1945 liideti küla Vene NFSV Pihkva oblastiga, kuigi faktiliselt oli see Pihkva oblasti alluvuses juba 23. augustist 1944, mil Pihkva oblast võttis üle Punaarmee poolt hõivatud Läti alade, sealhulgas ka Nossovo haldamise. Külas on põhikool.

Kuni 2004. aastani asus Nossovos Purvmala raudteejaam.

## Viited

## Välislingid
*Küla kaardil
RimWorld

**"RimWorld"** on Ludeon Studiosi loodud pealtvaates baasiehitamise ja haldamise videomäng. Mängu beetaversioon, algul nimega Eclipse Colony, ilmus 2013. aasta novembris ja täisversioonina tuli välja 17. oktoobril 2018 Microsoft Windowsile, MacOS-ile ja Linuxile.

## Mängitavus
Mängu põhiline eesmärk on grupi kolonistidega rajada juhuslikult genereeritud planeedile koloonia ja seda hallata. Piisavalt kaugele arenedes on võimalik ehitada kosmoselaev ja planeedilt lahkuda.

Sarnaselt "Dwarf Fortressiga" genereerib mäng igale kolonistile automaatselt isiksuse, sh tema tugevused ja nõrkused, meditsiinilised omapärad jne. Mängus on eraldi mehaanikad tegelaste vaimse ja füüsilise tervise jälgimiseks, näiteks võivad nad vajada vigastuste puhul arstiabi või liigse stressi puhul sattuda depressiooni. Samuti simuleeritakse nende omavahelisi suhteid.

Mäng kulgeb mõjutatuna tehisintellekti kontrollitud "jutustajast", mis loob mängijale ületamiseks aeg-ajalt uusi sündmusi või katsumusi. Jutustajast on kolm varianti, mis on täiendavalt reguleeritavad raskusastmetega:
* Cassandra Classic – negatiivsed sündmused muutuvad aja kulgedes stabiilselt aina raskemini ületatavaks.;
* Phoebe Chillax – negatiivsete sündmuste vahel on pikad pausid;
* Randy Random – sündmused toimuvad juhuslike intervallidega.

## Viited

## Välislingid
* Ametlik koduleht (inglise keeles)
David Williams (jalgpallur)

**David Joel Williams** (sündinud 26. jaanuaril 1988 Brisbane'is) on Austraalia jalgpallur, kes mängib ründajana Austraalia kõrgliigaklubis Perth Glory.

Ta alustas klubikarjääri 2006. aastal Austraalia kõrgliigas Queensland Roaris. Ta on suurema osa karjääri veetnud Austraalia kõrgliiga klubides, kuid on mänginud aastatel 2006–2009 Taani kõrgliigas Brøndbys ja aastatel 2016–2018 Ungari kõrgliigas Haladásis. Lisaks Queensland Roarile on ta Austraalia kõrgliigas mänginud veel kahel hooajal North Queensland Fury (2009–2011), viiel hooajal Melbourne City (2011–2016) ja ühel hooajal Wellington Phoenixi (2018–2019) meeskonnas. Hooajal 2013–14 valiti ta Melbourne City hooaja parimaks mängijaks ja samal hooajal lisaks Austraalia kõrgliiga sümboolsesse koosseisu.

2019. aasta juunis siirdus ta India kõrgliigaklubisse ATK.

2022. aasta augustis naasis ta Austraalia kõrgliigasse ja sõlmis lepingu Perth Gloryga.

Williams pidas 2008. aastal Austraalia jalgpallikoondises kaks kohtumist.

Williams on aborigeeni päritolu.

## Viited
Eesti Peakokkade Ühendus

**Eesti Peakokkade Ühendus** on Eesti peakokkasid ühendav organisatsioon.

Ühendus asutati 28. detsembril 2000.

Ühendusse kuulub 92 peakokka.

Ühendus annab välja aunimetust aasta kokk.

## Viited

## Välislingid
*Koduleht
Lauenau

**Lauenau** on väike linn ja vald Saksamaal Alam-Saksi liidumaal Schaumburgi kreisis. Linn asub Deisteri jalamil Deister-Sünteli orus. Peale Lauenau kuulub valda Feggendorfi küla, endine kivisöe kaevandamise kogukond Deisteri nõlvadel, kus nüüd on kaevandusmuuseum.

Valla pindala on 16,23 km². 31. detsembril 2017 elas seal 4140 inimest.

Lauenau kuulub Rodenbergi ühisvalda.

## Ajalugu

* Lauenaud on esmamainitud 1059. aastal.
* 1200. aasta paiku ehitati hertsog Heinrich Lõvi poolt Lauenau linnus, kui kindlus Schaumburgi krahvide vastu.
* 1536. aastal annetas Schaumburgi krahv, kellele ala kuulus, Lauenaule kolm iga-aastast laata, samuti õiguse pruulida õlut ja pidada kohut pisikaasuste üle. Pärast Schaumburgi krahviliini hääbumist 1640. aastal Kolmekümneaastase sõja ajal jagati Schaumburgi krahvkond osadeks ja Lauenaust sai osa Braunschweig-Lüneburgi hertsogkonnast, millest hiljem sai Hannoveri kuningriik ja siis Preisi kuningriigi Hannoveri provints.
* 1682. aastal põles linn peaaegu täielikult maha.
* Seitsmeaastase sõja ajal okupeerisid linna prantslased.
* Viimasel ajal oli linn Alam-Saksi mööblitööstuse keskus. Täna on Lauenau laienev kogukond tänu oma lähedusele Autobahnile ja Hannoverile, kus elanikkond ja tööstusharud kasvavad kiiresti.

## Lossid

Lauenaus on kolm lossi:

* 12. sajandi Heinrich Lõvi linnus purustati 1519. aastal Schaumburgi väejuhi Ludolf von Münchhauseni poolt, vaenu käigus kloostrite üle. Loss ehitati aastatel 1565–1572 taas üles, vallikraaviga, Weseri renessanss-stiilis. Täna on see eravalduses.
* Meysenbugi loss ehitati 1499. aastal sõjaliseks kindluseks. Krahv Anthonius von Holstein-Schaumburg andis lossi Wulfferd von Zerssenile lääniks. 1828. aastal andis Hesseni kuurvürst Wilhelm II valduse Carl Georg Philipp Rivalier von Meysenbugile, kellele oli antud Meysenbugi parunkond, mis oli hääbunud. Seejärel pidas von Meysenbug erinevaid ministriameteid Hessenis, ja ta oli tuntud kirjaniku Malwida von Meysenbugi isa.
* Schwedesdorf loss, ehitati von Münchhausenite poolt aastatel 1596–1600.

## Viited

## Välislingid
Messenkampi vald

**Messenkamp** on vald Saksamaal Alam-Saksi liidumaal Schaumburgi kreisis.

Valla pindala on 6,78 km².

31. detsembril 2017 elas seal 764 inimest.

Messenkamp kuulub Rodenbergi ühisvalda.

## Viited
Uši

**Uši** (ka **Ušciems**, liivi keeles **Mägkilā**) on küla (*ciems*) Kuramaal Lätis. Küla asub Talsi piirkonnas Kolka vallas. 

Küla asub valla idaosas Liivi lahe kaldal, endisest piirkonna keskusest Dundagast 30, valla keskusest Kolkast 4,5 ja Riiast 178 kilomeetri kaugusel. Uši jääb Slītere rahvusparki.

Külas on Uši bussipeatus.

XIX sajandi alguses jäid Uši alad Kruste külla. Kruste ulatus aastal 1826 Ģipkast Kolka lähistel oleva Sēņi mäeni. Hiljem jagunes Kruste Uši, Ēvaži, Aizklāņi ja Melnsilsi küladeks. Aastail 2009–2021 kuulus küla Dundaga piirkonda.

## Elanike arv


* 25 (1935)
* 23 (2010)
* 11 (2015)

* 18 (2018)
* 14 (2021)
* 14 (2025)


## Viited

## Välislingid
* Küla kaart
Olliwood

OÜ **Olliwood** oli Eesti meedia. Ettevõte tegutses aastatel 2001–2010.

Ettevõte andis välja ajakirju Just! ja Basket.
Julia Katškovskaja

**Julia Katškovskaja** (sündinud 25. märtsil 1957 Leningradis) on Eesti jurist, kohtunik.

Ta lõpetas 1975. aastal õpingud Tallinna 32. Keskkoolis ning 1981. aastal Tartu Riikliku Ülikooli õiguse erialal. 

Aastatel 1975–1978 töötas ta Tallinna Kalinini Rajooni Rahvakohtus kohtuistungi sekretärina ja kohtusekretärina. 1978–1993 Tallinna Kalinini Rajooni ja Tallinna Põhjarajooni Prokuratuuris erinevatel ametikohtadel: kantseleijuhataja, stažöör, prokuröri abi, prokurör, prokuröri asetäitja.

14. septembril 1993 nimetas president Riigikohtu üldkogu ettepanekul Julia Katškovskaja kohtunikuks Tallinna Ringkonnakohtusse, kus ta töötas Tallinna Ringkonnakohtu kriminaalkolleegiumis kuni 2023. aasta lõpuni.

## Viited

## Välislingid
* Krister Kivi, "Kes on Savisaare kohtuasja lõpetamisest keeldunud kohtunik? Särav isiksus, kuid lühikese süütenööriga" Eesti Ekspress, 14. august 2018
Velmar Brett

**Velmar Brett** (sündinud 12. novembril 1967) on Eesti jurist, riigikohtunik (kriminaalkolleegiumi liige).

Velmar Brett on lõpetanud Tartu Riikliku Ülikooli õigusteaduse erialal. 1993. aastal alustas Velmar Brett tööd Eesti Tarbijateühistute Keskühistu (ETK) juristina ning aastatel 1994–1998 oli ta ETK juriidilise osakonna juhataja. Aastal 1998 astus Velmar Brett Eesti Advokatuuri liikmeks. Brett oli vandeadvokaat kuni aastani 2011, töötades esmalt advokaadibüroos Pohla ja Hallmägi (1998–2004) ja seejärel advokaadibüroos Brett (hiljem advokaadibüroo Brett ja Soop). Vandeadvokaadina tegeles Velmar Brett peamiselt tsiviilõiguslike kaasustega.

10. jaanuaril 2011 nimetas president Riigikohtu üldkogu ettepanekul Velmar Breti esimese astme kohtunikuks alates 1. veebruarist 2011. Ta töötas Harju Maakohtus, keskendudes karistusõigusele, st süüasjade lahendamisele, kuid 2013 ja 2014 menetles ka tsiviilasju.

Alates 2016. aastast on Velmar Brett osalenud kohtunike koolitamises, õpetades kursust "Karistusõiguse ja kriminaalmenetluse aktuaalprobleeme". Samal teemal on ta koolitanud ka advokaate ja prokuröre. 2014. aastal pälvis Brett teravaima sule auhinna (tunnustus esimese astme kohtunikele, kes on silma paistnud õigusemõistmise või kohtulahendite kõrge kvaliteediga) karistusõiguse valdkonnas.

26. juunil 2018 kuulutas Riigikohtu esimees Priit Pikamäe välja konkursi riigikohtuniku kriminaalkolleegiumi liikme ametikohale tähtajaga 27. juuli 2018. Vabanenud kohtunikukohale kandideerisid vandeadvokaat Anti Aasmaa, Tartu Maakohtu kohtunik Erkki Hirsnik, Viru Maakohtu kohtunik Heili Sepp, vandeadvokaat Indrek Teder, riigiprokurör Laura Feldmanis ja Tallinna Ringkonnakohtu kohtunik Sten Lind ning Velmar Brett ise. Riigikohtu esimees Pikamäe otsustas Riigikogule esitada kandidaadina Velmar Breti.

4. detsembril 2018 otsustas Riigikogu nimetada Velmar Breti alates 1. veebruarist 2019 Riigikohtu liikmeks. Selle otsuse poolt oli salajasel hääletusel 67 Riigikogu liiget, vastu ei olnud keegi ning erapooletuks jäi 1 Riigikogu liige. Ta andis ametivande 29. jaanuaril 2019.

## Viited

## Publikatsioonid
"Kaitseaktist esimese astme kohtuniku pilgu läbi", Juridica 2018/8
Nassim Nicholas Taleb

**Nassim Nicholas Taleb** (sündinud 1960. aastal Liibanonis) on esseist, õpetlane, statistik ja endine börsikaupleja ning riskianalüütik.

Oma kirjatöödes uurib ja mõtiskleb ta juhuslikkuse, tõenäosuse ja ebakindluse üle. Ta peab tähtsaks ennustamatuse osa elus.

## Teoseid
*Taleb, N. N. 2007. *The Black Swan: The Impact of the Highly Improbable*. New York: Random House and Penguin Books.

### Eesti keeles
*Taleb, Nassim Nicholas 2011. *Juhuse narrid*. Tallinn: Menu Kirjastus.
*Taleb, Nassim Nicholas 2019. *Oma nahk mängus*. Tallinn: Äripäev.
*Taleb, Nassim Nicholas 2019. *Antihabras*. Tallinn: EKSA.
*Taleb, Nassim Nicholas 2021. Prokrustese säng. Tallinn: Kirjastus Postimees
Iseseisvuspäev (romaan)

**"Iseseisvuspäev"** on Kaur Kenderi 1998. aastal ilmunud romaan kauboikapitalismi brutaalsest pahupoolest.

1998. aastal hindas Eesti Kultuurkapital romaani kirjanduse aastapreemia vääriliseks, millega kaasnes preemia 15 000 krooni.

"Iseseisvuspäev" on tõlgitud soome (2001) ja vene keelde (2003).

Raamatust on mitu kordustrükki (2001, 2007, 2009, 2011), kusjuures 2009. aastal ilmunud trükk oli osa Eesti Päevalehe sarjast "Eesti lugu".

## Viited
Jean-Baptiste Gobel

**Jean-Baptiste Gobel** (1. september 1727 Thann – 13. aprill 1794 Pariis) oli Prantsusmaa vaimulik ja poliitik.

Ordineeriti preestriks 1750, jesuiit, 1771–1782 Lydda titulaarpiiskop. 1789 valiti Generaalstaatide liikmeks vaimulikkonna esindajana. Valitud Pariisi konstitutsiooniliseks peapiiskopiks ja pühitseti ametisse 27. märtsil 1791. Loobus ametist 7. novembril 1793, arreteeriti Jacques Héberti kaasosalisena, mõisteti süüdi ateismis ja giljotineeriti.
Iranuni keel

**Iranuni keel** on austroneesia keel, mida räägivad iranunid Filipiinidel Mindanao saarel. Seda räägib umbes 241 000 inimest.

Iranuni keel kuulub Lõuna-Filipiini keelte Danao rühma.

## Viited

## Välislingid
Steven Vanackere

**Steven Vanackere** (sündinud 4. veebruaril 1964 Wevelgemis) on Belgia poliitik, ta kuulub flaami kristlik-demokraatlikku erakonda Christen-Democratisch en Vlaams. Ta oli aastatel 2009–2011 Belgia välisminister. Aastatel 2011–2013 oli ta Belgia rahandusminister.

Ta sündis aastal 1964 Wevelgemis. Ta õppis flaamikeelses Leuveni katoliiklikus ülikoolis õigusteadust ja sai aastal 1987 õigusteaduse magistri kraadi. Aasta hiljem sai ta samast ülikoolist majandusteaduse magistri kraadi.

Ta oli 25. novembrist 2009 kuni 6. detsembrini 2011 Belgia välisminister. 6. detsembrist 2011 kuni 5. märtsini 2013 Belgia rahandusminister.
Ihor Smeško

**Igor Petrovõtš Smeško** (ukraina keeles Ігор Петрович Смешко; sündinud 17. augustil 1955 Hrõstõnivkas Tšerkassõ oblastis Ukraina NSV-s) on Ukraina poliitik ja tehnikateadlane, tehnikadoktor (1992), professor (1992), kindralpolkovnik (2004), erakorraline ja täievoliline suursaadik (2004).

## Haridus ja elukäik
Semaško lõpetas 1977. aastal kuldmedaliga Kirovi-nimelise Kiievi Kõrgema Seniitraketi-insenerikooli raadiotehnikainsenerina, seejärel samas 1982. aastal adjunktuuri ja 1991. aastal Vassilevski-nimelise Maavägede Õhutõrjekaitse Sõjaväeakadeemia doktorantuuri. 2002. aastal sai ta Tarass Ševtšenko nimelisest Kiievi Rahvusülikoolist õigusteaduse erialal juristi diplomi. Täiendas end 1996. aastal Harvardi Ülikooli John F. Kennedy School of Governmentis riikliku julgeoleku valdkonnas.

Kaitses 1982. aastal tehnikateaduste kandidaadi väitekirja juhitavate rakettide juhtimissüsteemide alal ja sai 1992. aastal tehnikadoktori kraadi sõjaküberneetika alal.

Oli aastatel 1997–2000 Ukraina Kaitseministeeriumi Luure Peavalitsuse ülem ja 2003–2005 Ukraina Julgeolekuteenistuse (SBU) ülem. Pärast erruminekut 2005. aasta detsembris osaleb poliitikas. 

## Ukraina poliitikas
2009. aastast juhib poliitilist parteid Jõud ja Au. 2014. aasta oktoobris määras president Petro Porošenko Smeško enda nõunikuks. Smeško kandideeris 2019. aasta Ukraina presidendivalimistel Ukraina presidendiks. Rahvusliku *exit-poll*'i andmetel (31. märts) sai Smeško 6,5% valijate häältest ja jäi selle tulemusega valimistel kuuendaks. 

## Tunnustus
*2004 – Ukraina riiklik preemia teaduse ja tehnika valdkonnas

## Isiklikku
Smeško valdab ukraina, vene, inglise, saksa ja prantsuse keelt.

## Välislingid
*Игорь Смешко. Кто за ним стоит? Агент ЦРУ или Украинский Путин. YouTube, 15. veebruar 2019
Jonathan Huberdeau

**Jonathan Huberdeau** (sündinud 4. juunil 1993 Saint-Jérôme'is Québeci provintsis) on Kanada jäähokimängija, kes mängib NHL-i klubis Calgary Flames ründajana vasakäärel.

Aastatel 2009–2012 mängis ta Quebec Major Junior Hockey League'i klubis Saint John Sea Dogs. 

2011. aastal valis Florida Panthers ta NHL-i ''draft''is kolmanda valikuna. NHL-is mängib ta alates hooajast 2012–13. Tal pälvis samal hooajal liiga parimale uustulnukale antava Calder Memorial Trophy. Panthersi meeskonnas mängis Huberdeau kokku kümme hooaega. Tema resultatiivseim oli neist viimane, 2021/22, mil ta lõi 30 väravat ja andis 85 väravasöötu ning liigas resultatiivsuselt kolme parima mängija sees.

2022. aasta juulis kaubeldi Calgary Flamesi, misjärel sõlmis ta klubiga kaheksa-aastase lepingu. 

NHL-i tähtede mängul on Huberdeau osalenud kaks korda (2020, 2022). Hooaegadel 2020/21 ja 2021/22 valiti ta NHL-i Second All-Star Teami.

Huberdeau kuulus Kanada jäähokikoondisse 2014. aasta maailmameistrivõistlustel.

## Viited

## Välislingid
* Jonathan Huberdeau NHL.com lehel
* Profiil lehel hockeydb.com
Jack Eichel

**Jack Robert Eichel** (sündinud 28. oktoobril 1996 North Chelmsfordis, Massachusettsis) on USA jäähokimängija, kes mängib keskründajana NHL-i klubis Vegas Golden Knights.

Ta alustas jäähoki mängimist United States Hockey League'is. Hooajal 2014–15 mängis ta Bostoni Ülikooli meeskonnas. Samal hooajal pälvis ta parimale ülikooli mängijale antava Hobey Baker Award'i. Ta oli ajaloo teine uustulnuk, kes selle auhinna pälvis.

2015. aastal valis Buffalo Sabres ta NHL-i ''draft''is teise valikuna. Sabresi meeskonnas mängis ta aastatel 2015–2021 kuus hooaega. Debüüthooajal sai ta kirja 24+32 ning valiti uustulnukate sümboolsesse koosseisu (*[[NHL All-Rookie Team]]*). Tema kõige resultatiivsem hooaeg oli 2018–19 (28+54), kõige enam väravaid lõi ta hooajal 2019–20 (36 väravat). 2018., 2019. ja 2020. aastal osales ta NHL-i tähtede mängul. Aastatel 2018–2021 oli ta Sabresi kapten.

2021. aasta novembris kaubeldi ta Eichel Sabresist Vegas Golden Knightsi.

2015. aasta maailmameistrivõistlustel võitis ta USA jäähokikoondisega pronksmedali.

## Viited

## Välislingid

* Jack Eichel NHL.com lehel
* Jack Eichel hockeydb.com lehel
Vladimír Sobotka

**Vladimír Sobotka** (sündinud 2. juulil 1987 Třebíčis) on Tšehhi jäähokimängija, kes mängib keskründajana Tšehhi kõrgliiga klubis Praha Sparta.

Ta alustas klubikarjääri kodumaal Praha Slavias.

2005. aastal valis Boston Bruins ta NHL-i ''draft''is 106. valikuna. Põhja-Ameerikasse suundus ta hooajal 2007–08. Bruinsi meeskonnas mängis ta NHL-is kokku kolmel hooajal.

2010. aasta juunis liitus ta St. Louis Bluesiga, kus mängis kuni 2014. aastal. Seejärel mängis ta kolm hooaega KHL-i klubis Omski Avangard. 2016. aastal osales ta KHL-i tähtede mängul. Hooajal 2017–18 mängis ta Bluesis. 2018. aasta juulis liitus ta Buffalo Sabresiga.

Hooaja 2020–21 alguses mängis ta Šveitsi kõrgliiga klubis Rapperswil-Jona Lakers. Seejärel liitus ta Praha Spartaga.

Sobotka on osalenud Tšehhi jäähokikoondise koosseisus kolmedel maailmameistrivõistlustel ning 2014. aasta taliolümpiamängudel.

## Välislingid
* Vladimír Sobotka NHL.com lehel
*Vladimír Sobotka hockeydb.com lehel
Calder Memorial Trophy

**Calder Memorial Trophy** on spordiauhind, mis antakse jäähokiliiga NHL-i hooaja parimale uustulnukale. Hooaja parimat uustulnukat on NHL-is valitud alates 1933. aastast. 1937. aastal sai auhinna nimeks Calder Trophy ja alates 1944. aastast on see kandnud nime Calder Memorial Trophy. Auhind on saanud nime NHL-i esimese presidendi Frank Calderi järgi.

## Võitjad

## Viited
Saaremaa Piimaühistu

**Saaremaa Piimaühistu** on Saare maakonnas tegutsev piimandus. Ühistusse kuuluvad Saaremaa, Hiiumaa ja Muhumaa lehmapiimatootjad.

Ühistu asutati 1996 nime all *Saaremaa Liha- ja Piimaühistu*. 

Ühistusse kuulub 48 liiget (2015).

Ühistule kuulub AS Saaremaa Piimatööstus.

## Viited

## Välislingid
*Koduleht
Elavhõbealaldi

**Elavhõbealaldi** on alaldi, milles vahelduvvoolu muudab alalisvooluks elavhõbeventiil.

Elavhõbeventiil on külmkatoodiga ioonseadis, mille katoodi ja anoodi vahelises elavhõbedaauru keskkonnas tekitatud elektrikaar juhib voolu ainult ühes suunas. Mitmefaasilise alaldi ventiilil on vastavalt mitu anoodi.

Elektrikaare süütamise ja säilitamise viisi järgi liigitatakse elavhõbeventiilid ekstsitronideks ja ignitronideks.
* Ekstsitronis püsib elektrone emiteeriv (väljutav) katoodtäpp elavhõbedast katoodil abianoodide ja katoodide vahelise elektrikaare toimel.
* Ignitron on tüüritav (juhitav) ventiil, mille katoodi ja anoodi vahele tekitab perioodiliselt kaarleegi elavhõbedas asetsev pooljuhtmaterjalist süütur vooluimpulsside abil.

Esimene elavhõbealaldi valmistati USAs 1902. aastal. Ignitron leiutati 1932. aastal. Elavhõbealaldeid võimsusega mõnest kilovatist kuni mitmesaja megavatini kasutati elektroenergeetikas kõrgepingelise vahelduvvoolu alaldamiseks kuni 1960. aastateni, siis hakati neid välja vahetama türistoralalditega.

## Kirjandus
* ENE, 2. köide, 1987 ja 3. köide, 1988.
Klüstron

**Klüstron** (kreeka k sõnadest *klystēr* 'loputaja' + *elektron*) on elektrovaakumseadis mikrolainete tekitamiseks ja võimendamiseks. Klüstronis tekib ja võimendub võnkumine rühmitatud elektronide kineetilise energia arvel. Sellise põhimõttelise lahenduse avaldas saksa füüsik Oskar Heil 1935. aastal ja see realiseeriti Stanfordi ülikoolis Californias 1937. aastal.

Kuumutatud katoodilt väljuvate elektronide voog suundub esimesse õõsresonaatorisse, kus seda moduleeritakse kõrgsagedusliku sisendsignaaliga, s.t kiirendatakse ja aeglustatakse perioodiliselt elektronide liikumiskiirust. Seejuures jõuavad kiiremad elektronid aeglasematele järele ja moodustuvad elektronipaketid, ehk teiste sõnadega, kiirusmodulatsioon muutub tihedusmodulatsiooniks. Niisugune modulatsioonimuutus toimub väljavabas triivruumis korduvalt ja tulemusena kujuneb kasvava amplituudiga ruumlaengulaine. Väljundresonaator, mille resonantsisagedus on sama mis sisendresonaatoril, paikneb selle laine maksimumis. Selles õõsresonaatoris muundub ja võimendub elektronide liikumisenergia resonaatori mõõtmetega määratud elektromagnetvõnkumiseks, mis suunatakse seadisest välja mikrolainete kujul.

Tegelikult kasutatud klüstronites on vaadeldud kahe õõsresonaatori vahel veel mitu resonaatorit, et saada väljundis tarviliku võimsusega kõrgsagedusenergiat. Klüstronite võimsus on enamasti kuni 500 kW ja nad on olnud kasutusel peamiselt raadiosaatjates, samuti raadiolokatsioonis ja meditsiinitehnikas.

Mitme resonaatoriga klüstroni kõrval on tuntud ka refleksklüstron, millel on ainult üks resonaator. Selles suunab peegeldi elektronide paketid tagasi sisendresonaatorisse. Resonaatorit vastassuunas läbides annavad elektronid osa oma kineetilisest energiast kõrgsageduslikule elektriväljale. Niisuguste klüstronitega tekitatakse mitme gigahertsini ulatuva sagedusega elektrivõnkumisi.

## Vaata ka
* Kulglainelamp

## Viited

## Kirjandus
*Kristjan Pilt, Kalju Meigaste. Mikrolaine- ja optiline tehnika. TTÜ kirjastus, 2012. (Klüstron lk 79)
Kulglainelamp

**Kulglainelamp** on elektrovaakumseadis, mida kasutatakse peamiselt elektrivõnkumise võimendamiseks  mikrolainete sagedustel (0,3–100&nbsp;GHz). Kulglainelambi töö põhineb elektronide voo ja samas suunas kulgeva elektromagnetlaine vastastikusel mõjul, kusjuures elektromagnetvälja energia suureneb selles väljas pidurduvate elektronide kineetilise energia arvel.

Kulglainelampe kasutatakse raadiosides, televisioonitehnikas ja raadiolokatsioonis. Kulglainelamp leiutati Teise maailmasõja ajal Suurbritannias.

## Ehitus

Kulglainelambi põhiosad – elektrone väljutav katood, väljavenitatud spiraali kujuline aeglustussüsteem ja elektrone koguv kollektor – paiknevad õhutühjas klaas- või metalltorus. Kütteniidiga kuumutatavast katoodist väljuvaid elektrone kiirendatakse võrekujulisele anoodile ja kollektorile antava positiivse kõrge pingega (1–20&nbsp;kV). Elektronid pannakse spiraali sees liikuma paralleelselt toru teljega välise püsiva magnetvälja abil, mida tekitab toru ümbritsev vooluga induktiivpool (elektromagnet). Elektrone aeglustav traatspiraal on torusse kinnitatud isoleerainest hoidikute külge. Need peavad olema hea soojusjuhtivusega, et eemaldada spiraalilt soojust, mis tekib elektronivoo aeglustumisel vabaneva energia arvel.

Kõrgsageduslikku elektromagnetlainet edasikandva spiraali ühendamiseks sisend- ja väljundliiniga  on selle alguses ja lõpus sobituslüli koaksiaalse liinilõigu või lainejuhtme kujul. Et laias võimendatavas sagedusribas on head sobitust raske saavutada, siis võib elektromagnetlaine peegeldumisel pidurdussüsteemi otsest tekkida teatud sagedustel sisemine tagasiside. Selle ärahoidmiseks on torusse lisatud peegeldunud signaali neeldurid.

## Parameetrid
* **Võimendustegur** on väikese võimsusega kulglainelampidel kuni 60 dB, keskmise ja suure võimsuse korral 25–40&nbsp;dB.
* **Väljundvõimsus** võib olla laias vahemikus: alates millivattidest (müravaesed ülikõrgsagedusvõimendid) kuni mitmekümne kilovatini pidevrežiimis (raadiosaatjates) ja mitme megavatini impulssrežiimis.
***Võimendatav sagedusriba** on samuti lai, ulatudes 20–50 protsendini  kesksagedusest. Selle  omaduse poolest erineb kulglainelamp kõrgetel sagedustel võimendamiseks kasutatavast klüstronist, mis annab küll suurema võimenduse, kuid suhteliselt palju kitsamas sagedusribas.
* **Kasutegur** sõltub sellest, kui suure osa oma liikumisenergiast  elektronid aeglustussüsteemis kulgevale elektriväljale annavad, ehk mida enam nad seejuures aeglustuvad. Kuid koos faasikiiruse vähenemisega halveneb elektronirühmade sünkronism välja suhtes ja selle tagajärjel võimendustegur. Seetõttu piirdub kasutegur 30–40 protsendiga.

## Vaata ka
* Klüstron

## Viited

## Kirjandus
* Kristjan Pilt, Kalju Meigaste. Mikrolaine- ja optiline tehnika. TTÜ kirjastus, 2012. (Kulglainelamp  lk 82)
Pentood

**Pentood** (kreeka k *pente* 'viis' + [elektr]ood) on viie elektroodiga elektronlamp, millel on anoodi ja katoodi vahel kolm võreelektroodi: tüürvõre (nagu trioodis), varivõre ja sulgvõre.

Varivõre vähendab anoodi elektrivälja mõju tüürvõre ja katoodi vahelisele elektriväljale, mille tulemusel suureneb lambi võimendustegur ja tõuseb võimendatava signaali sageduspiir. Sulgvõre, mis on harilikult ühendatud katoodiga, hoiab ära anoodilt eralduvate sekundaarelektronide mõju, mis võiksid elektronlambi tööd häirida.

Varivõrega neljaelektroodiline elektronlamp – tetrood – loodi USAs ja samal ajal ka Euroopas 1920. aastate lõpus; peagi lisati ka kolmas võre – sulgvõre.

## Viited
Kepa Arrizabalaga

**Kepa Arrizabalaga Revuelta** (hüüdnimi Kepa; sündinud 3. oktoobril 1994 Ondarroas) on Hispaania jalgpallur. Ta mängib väravavahina Hispaania kõrgliiga klubis Madridi Real (laenul Inglise kõrgliiga klubist Chelsea).

2018. aasta augustis siirdus ta Athletic Bilbaost Chelseasse 80 miljoni (71,6 miljoni naelsterlingi) eest, saades sellega läbi aegade kallimaks väravavahiks.

Suvel 2023 siirdus ta laenulepingu alusel Madridi Reali.

## Saavutused
;Chelsea
*UEFA Meistrite Liiga: 2020–21
*UEFA Euroopa Liiga: 2018–19
*UEFA Superkarikas: 2021
*Klubide maailmameistrivõistlused: 2021

## Välislingid
Eugesta Eesti

**Eugesta Eesti** on Eesti ettevõte, mis tegeleb mitmesuguste kaupade müügi ja turustamisega. Eugesta kuulub Leedu ettevõttele Eugesta. Eesti esindus asub Rukki tee 5, Lehmja küla, Rae vald, 75306 Harjumaa.

Ettevõte kanti Äriregistrisse 1996. aastal. 
 Ettevõtte varasemad nimed olid:
*Tobaccoland Eesti AS
*Austria Tabak Eesti AS
*Swedish Match Eesti AS
*Eesti Tubakas AS.

## Viited

## Välislingid
*Koduleht
*https://www.kaubandus.ee/uudised/2008/06/13/jti-muus-tobaccoland-eesti-leedulaste-firmale
Ehitus- ja haldusvideomäng

**Ehitus- ja haldusvideomäng** (inglise keeles *Construction and management simulation*, **CMS**; ka* management sim*, *building sim*) on simulatsioonivideomängude alamžanr, milles mängijad loovad, laiendavad ja haldavad fiktiivseid ehitusprojekte või kogukondi, kasutades selleks piiratud ressursse. Ka tavalised strateegiamängud hõlmavad vahel CMS-ide elemente. CMS-e eristab neist aga see, et mängijate lõppeesmärk ei ole alistada vaenlasi, vaid millegi loomine.

Esimeseks laiemalt läbi löönud CMS-iks peetakse 1989. aastal ilmunud "SimCityt". Ühed varasemad näited on ka sellised linnaehitusmängud nagu "Caesar" (1992), "The Settlers" (1993) ja "Anno 1602" (1998); äri-, poliitika- ja ehitusmänguelementidest koosneb "Tropico" (2001).

Aja jooksul on hakatud eristama mitmesuguseid CMS-ide alaliike. Näiteks kolooniahaldus- või baasiehitusmängud, mis sarnanevad mainitud linnaehitusmängudega. Neis haldavad mängijad isoleeritud ja piiratud ressurssidega paigas asuvat kolooniat, püüdes seda laiendada ja ülal pidada. Linnaehitusmängudest eristab neid näiteks ka see, et viimastes on laienemist piiravaks ressursiks valdavalt ainult raha. Sellisteks mängudeks on näiteks "Dwarf Fortress" ja sellest inspireeritud "Rimworld", aga ka "Oxygen Not Included", "Frostpunk" ja "Surviving Mars".

## Vaata ka
* "Stardew Valley"
* "Transport Tycoon"
* ""

## Viited
Uhti kõrts

**Uhti kõrts** (ka Valge-Reola ja Valge kõrts) oli kõrts Tartumaal Uhti asulas Tartu-Võru maantee ääres. Tänapäevani säilinud kõrtsihoone on arvele võetud kultuurimälestisena.

Kõrtsihoones on Uhti Avatud Ateljee, kus huvilised saavad asjatundjate abistamisel ise asju valmistada, näiteks teha käsitööd või teha sepatöösid.

## Viited

## Välislingid
*Kõrtsist Uhti Avatud Ateljee kodulehel
*
Lugu-Loo

MTÜ **Lugu-Loo** on Eesti kirjastus. Kirjastus on välja andnud Aidi Valliku lasteraamatuid.

Kirjastus kanti Äriregistrisse 2005.

## Viited

## Välislingid
*Kirjastuse raamatuid raamatukoi.ee andmebaasis
Päike ja Pilv

OÜ **Päike ja Pilv** on Eesti kirjastus, mis annab välja lasteraamatuid. Kirjastuse peakontor asub Harju maakonnas Sauel.

Kirjastus asutati 2005.

Kirjastus korraldab koos Kultuuriministeeriumi ja Eesti Lastekirjanduse Keskusega Põlvepikuraamatu konkurssi.

## Viited

## Välislingid
*Koduleht
Sander Loones

**Sander Loones** (sündinud 26. jaanuaril 1979 Veurnes) on Belgia poliitik, ta kuulub erakonda Uus Flaami Allianss. Ta oli aastatel 2014–2018 Euroopa Parlamendi liige, kuuludes Euroopa Konservatiivide ja Reformistide fraktsiooni. Lisaks oli ta aastal 2018 Belgia kaitseminister.

Ta on õppinud flaamikeelses Leuveni katoliiklikus ülikoolis õigusteadust.

Ta oli aastatel 2014–2018 Euroopa Parlamendi liige, kuuludes Euroopa Konservatiivide ja Reformistide fraktsiooni. Ta oli 14. oktoobrist 2018 kuni 12. novembrini 2018 Belgia kaitseminister.
Teadmistepõhine Eesti

"**Teadmistepõhine Eesti**" on Eesti teadus- ja arendustegevuse ning innovatsiooni (TAI) strateegia. Dokument koostati Haridus- ja Teadusministeeriumi eestvedamisel.

Esimene dokument hõlmas perioodi 2002–2006, teine 2007–2013 ja kolmas 2014–2020.

## Viited

## Välislingid
* "Eesti teadus- ja arendustegevuse ning innovatsiooni strateegia 2014–2020 "Teadmistepõhine Eesti"", Haridusministeerium (arhiivikoopia Internet Archive'is)
The Independent Group

**The Independent Group for Change**, tuntud ka kui **Change UK** on 2019. aasta veebruaris moodustatud tsentristlik euroopameelne poliitiline rühmitus Suurbritannia parlamendis. Rühma peamiseks poliitikaks on Euroopa Liitu kuulumise üle teise referendumi korraldamine. Kuni 2019. aasta detsembrini kuulus rühma 5 parlamendiliiget ning seda juhtis endisest konservatiivist Anna Soubry. 2019. aasta parlamendivalimistel kandideeris kolm rühma liiget: Soubry, Mike Gapes ja Chris Leslie, kuid ükski neist ei osutunud valituks.

## Liikmed
Rühma seitse asutajaliiget lahkusid 2019. aasta alguses Briti Leiboristlikust Parteist, viidates rahulolematusele Leiboristliku Partei  Brexiti-poliitikaga ja antisemitismile parteis. Rühmaga ühines hiljem veel üks endine Leiboristliku Partei liige ja kolm endist Briti Konservatiivse Partei parlamendiliiget. Kuus asutajaliiget lahkus rühmast 4. juunil 2019 (viis neist liitusid liberaaldemokraatidega ja üks jäi parlamenti sõltumatu liikmena.)

## Viited
Thomas Anders

**Bernd Weidung**, esinejanimega **Thomas Anders** (sündinud 1. märtsil 1963 Koblenzis) on saksa laulja, kes on tuntud eelkõige ansamblist Modern Talking.
Soosaare (Viljandimaa)

**Soosaare** on paikkond Viljandi maakonnas Viljandi vallas Järtsaare külas.

1930. aastatel oli Soosaare küla staatuses.

Soosaare juures on Soosaare raba.

Soosaarel on tegutsenud Soosaare algkool.

## Viited
Lipitsa hobune

**Lipitsa hobune** on Lipitsa linnast pärit hobusetõug, keda loetakse Euroopa üheks vanimaks kultuurtõuks. Neid kasutatakse enamasti koolisõidus, seda ka kõrgemas koolis (*haute école*) Viinis Hispaania ratsakoolis.

## Päritolu
Lipitsa hobuse varaseim teadaolev eellane on berberi hobune, kelle tõid 8. sajandil Hispaaniasse maurid. Berberi hobuste ristamisel kohalike loomadega aretati andaluusia hobune, kes on üks tähtsamaid tõuge lipitsa hobuse põlvnemises.

16. sajandil tõi Maximillian II andaluusia hobuseid Austriasse, et aretada ratsakooli ja sõjaväe tarbeks kergeid kiireid hobuseid. Ta lõi 1562. aastal hobusekasvanduse Kladruby linnas (tänapäeva Tšehhis) ja tema vend ertshertsog Karl II asutas 1580. aastal kasvanduse Lipitsas (tänapäeva Sloveenias). Lipitsa linna järgi on tõug saanud ka nime. Nendes kasvandustes ristati andaluusia hobuseid karsti, napoli, araabia ja teiste Euroopa hobustega ning pandi alus lipitsa aretusliinile.

Pärast Austria-Ungari impeeriumi kokkuvarisemist jagati Lipitsa kasvanduse hobused Itaalia, Tšehhoslovakkia ja Austria vahel. Pärast esimest maailmasõda jätkati lipitsa hobuste aretusega ka Rumeenias, Jugoslaavias ja Ungaris. 

## Kirjeldus
Lipitsa hobusel on sirge või veidi kongus profiiliga pikk pea ning suured ja ilmekad silmad. Kõrvad on väikesed. Kael on jõuline ja kaarjas, turi madal, lihaseline ja lai. Rinnakorv on lai ja sügav, laudjas lai. Saba on kõrge hoiakuga. Jalad on tugeva lihastusega, suurte liigeste ja selgesti nähtavate kõõlustega. Kabjad on enamasti väikesed. Turjakõrgus jääb neil enamasti vahemikku 147–157 cm. 

Lipitsa hobune on geneetiliselt hall, mis tähendab, et varsad on sündides mustad, pruunid või hiirjad ja muutuvad valgeks 6–10-aastastena. Harva võivad hobused ka täiskasvanuna tumeda värvuse säilitada.

Lipitsa hobuse iseloomus on näha tõu esivanemate mõjutusi. Ta on tark ning hea õppimisvõimega, tasakaalukas, kuulekas ja hea töötahtega, ehkki temperamentne ja elavaloomuline. Lipitsa hobune püsib heade elutingimuste korral hea tervise juures kõrge eani.

## Kasutus
Lipitsa hobust kasutatakse peamiselt koolisõidus, milles ta on loomulikult andekas, kuigi teda saab rakendada ka vankri ette ning mõnes piirkonnas tehakse temaga siiani talutöid.

## Lipitsa hobune Hispaania ratsakoolis
Lipitsa hobuseid kasutatakse Hispaania ratsakoolis alates 16. sajandist. Seal kasutatakse nende temperamendi ja atleetliku välimuse tõttu vaid lipitsa tõugu täkke. 1735. aastast tegutseb Hispaania ratsakool Hofburgi palees. Palee talvemaneežis etendatakse nendega efektseid vaatemänge.

## Viited

## Kirjandus
*Andrea Fitzpatrick. *The Ultimate Guide to Horse Breeds.* London, 2003.
*Julie Whitaker, Ian Whitelaw. *The Horse. A Miscellany of Equine Knowledge*. 2008.
*Josée Hermsen. *The Complete Encyclopedia of Horses*. Lisses, 2004.
Vankelmootor

**Vankelmootor** (rootormootor) on mootor, mis erinevalt tavalisest neljataktilisest sisepõlemismootorist kasutab kolvi ja silindri asemel ovaalset kambrit ning kumerat kolmnurkset rootorit. Selline konstruktsioon ei vaja klappe, nokkureid ega nukkvõlle. 

## Tööpõhimõte
Vankelmootori tööpõhimõte on sama, mis tavalisel neljataktilisel sisepõlemismootoril. Kütuse ja õhu segu imetakse mootorisse, surutakse kokku, süüdatakse ja surutakse välja heitgaasid. 

Sisselasketakt: sisselaskefaas algab siis, kui rootori tipp möödub sisselaskeavast. Kui sisselaskeaval on pääs kambrisse, siis kambri ruumala on lähedal oma miinimumile. Rootori liikudes tõmmatakse vaakumi jõul kambrisse õhu ja kütuse segu.

Survetakt: rootori edasiliikudes kambris surutakse õhu ja kütuse segu kokku. Enne süüteküünaldeni jõudmist on kambri ruumala taas lähedal oma miinimumini. Sellest etapist algab põlemisfaas ehk töötakt.

Töötakt: enamusel vankelmootoritel on kaks süüteküünalt. Kuna põlemiskamber on pikk, leviks leek liiga aeglaselt kui kasutuses oleks ainult üks küünal. Kui süüteküünlad õhu ja kütuse segu süütavad, suureneb rõhk sundides rootorit edasi pöörlema.
Põlemisel tekkiv rõhk sunnib rootorit liikuma suunas, mis suurendab kambriosa mahtu. Põlemisgaasid paisuvad ja liigutavad rootorit, kuni rootori tipp möödub väljalaskeavast. 

Väljalasketakt: kui rootori tipp möödub väljalaske avast, saavad gaasid mootori kambrist lahkuda. Rootori liikudes väheneb kambriosa maht ja heitgaasid surutakse välja. 

### Eelised tavalise kolbmootori ees
* suurem jõu ja massi suhe – võrreldes sama võimsusega kolbmootoriga on sellel kuni kolm korda väiksem mass
* ei oma edasi-tagasi liikuvaid osi – suudab arendada tunduvalt suuremat pöörete arvu
* töötab peaaegu ilma vibratsioonita
* soodsam toota – vähem mootori osi
* mootoriõli püsib kauem puhtana

### Puudused tavalise kolbmootori ees
* suur kütusekulu
* kõrge saastetase

## Ajalugu

Vankelmootori lõi saksa insener Felix Wankel. Algne idee uut tüüpi sisepõlemismootori loomiseks tekkis Wankelil juba 17-aastaselt. 1924. aastal seadis Wankel üles väikese labori, kus ta alustas tööd oma unistuste mootori kallal.
Esimene vankelmootor auto jaoks toodeti 1961. aastal NSU poolt, kuid populaarseks sai mootor just Mazda auto mudelites. Algul paigutati vankelmootoreid ainult luksusautodele, kuid tänapäeval on tuntuim mudel Mazda RX-8 sportauto. Heitenormidele mittevastavuse tõttu lõpetati 2012. aastal vankelmootorite tootmine.

## Vaata ka
*Boksermootor
*Neljataktiline sisepõlemismootor
*Rotax E-RAVE

## Viited

## Välislingid
* https://auto.howstuffworks.com/rotary-engine4.htm
* https://www.history.com/this-day-in-history/rotary-engine-inventor-felix-wankel-born
* https://auto.geenius.ee/blogi/mazda-blogi/puust-ja-punaseks-kuidas-toimib-mazda-ajaloos-tahtsal-kohal-olev-rootormootor/
Jesse Joensuu

**Jesse Matias Joensuu** (sündinud 5. oktoobril 1987 Poris) on Soome jäähokimängija, kes mängib Soome kõrgliigaklubis Ässät.

Ta alustas Ässates ka klubikarjääri. Soome kõrgliigas debüteeris ta hooajal 2003/04.

2006. aastal valiti ta NHL-i ''draft''is New York Islandersi poolt 60. valikuna. Põhja-Ameerikasse suundus ta hooajal 2007–08. Islandersi meeskonnas tegi ta NHL-is debüüdi 2009. aasta märtsis, kuid hooaegadel 2008–09 ja 2009–10 mängis ta põhiliselt Islandersi noorteklubiga Bridgeport Sound Tigers American Hockey League'is.

2013. aasta juulis sõlmis ta lepingu Edmonton Oilersiga, kus mängis poolteist aastat. Hooajal 2011–12 mängis ta veel Rootsi kõrgliigaklubis HV71, hooajal 2012–13	NHL-i tööseisaku ajal taas klubis Ässät ja hooajal 2014–15 Šveitsi kõrgliigaklubis SC Bern.

Aastatel 2015–2022 mängis ta seitse hooaega KHL-i klubis Jokerit.

2022. aasta aprillis naasis ta oma esimese koduklubi Ässäte juurde.

2011. aastal tuli ta Soome jäähokikoondise koosseisus maailmameistriks, kuigi ta turniiril üheski mängus väljakule ei pääsenud.

Tema isa on jalgpallitreener Jouni Joensuu.

## Viited

## Välislingid
* Jesse Joensuu hockeydb.com lehel
Mehaanika (tehnika)

Mehaanikaalast tehnikavaldkonda loetakse masinaehituseks, mis rakendab inseneri-, füüsika-, matemaatika- ja materjaliteaduse põhimõtteid mehaaniliste süsteemide projekteerimisel, analüüsimisel, tootmisel ja hooldamisel. See on üks vanimaid ja laiemaid inseneriteadusi.

## Ajalugu

Masinaehitus leidis rakendust juba väga ammu.

Archimedes, Vana-Kreeka matemaatik, füüsik, insener, leiutaja ja astronoom, on oma teostega oluliselt mõjutanud Läänemaailma mehaanika traditsioone, mida ta avaldas Vana-Kreekas 287–212 eKr.

Aleksandria Heron, Vana-Kreeka insener, mehaanik ja matemaatik, leiutas 1. sajandil pKr esimese aurumootori Aeolipile.

Zhang Heng, Hiina matemaatik, astronoom, seismotoloog ja hüdroloog, parandas veekella sissevoolu, lisades teise paagi ning leiutas 2. sajandil seismograafi.

Ma Jun, Hiina mehaanikainsener ja poliitik, leiutas diferentsiaalülekandega kaariku.

Su Song, Hiina insener ja diplomaat, lisas 11. sajandil astronoomilisse kellatorni kellamehhanismi, mis lõpmatu võnkumisega süsteemi käimas hoiab. Euroopas võeti selline mehhanism kasutusele kaks sajandit hiljem.

## Kasutus

Antud tehnikavaldkonnal on mitmeid kasutusalasid:
* Relvad (militaar-, korrakaitsevaldkond, laskesport)
* Tootmine
* Transport
* Ehitus 

### Tehnikaseadmed
Tööseadmete näited:
* puurpink
* luisk
* treipink
* kruvimasin
* freespink
* saag
* höövel
* lihvmasin

### Programmid
Paljud masinaehitusettevõtted, eriti tööstusriikide ettevõtted, on hakanud oma olemasolevatesse projekteerimis- ja analüüsiprotsessidesse kaasama tarkvaralisi programme:
* CAE (*[https://en.m.wikipedia.org/wiki/Computer-aided_engineering Computer-aided engineering]*) – arvutipõhine inseneriteaduse tarkvara, mida kasutatakse tehniliste analüüside tegemiseks.
* CAD (*[https://en.m.wikipedia.org/wiki/Computer-aided_design Computer-aided design]*) – arvutipõhine disainimistarkvara, mida kasutatakse disainide loomiseks, muutmiseks, analüüsimiseks või optimeerimiseks.
* PLM (*[https://en.m.wikipedia.org/wiki/Product_lifecycle Product lifecycle management]*) – toote kogu elutsükli haldamise protsess tööstuses alates toodete ideest, projekteerimisest ja tootmisest kuni toodete hoolduse ja kõrvaldamiseni.
* FEA (*[https://en.m.wikipedia.org/wiki/Finite_element_method Finite element method]*) – lõplike elementide meetod on numbriline arvutusmeetod insener-tehniliste ja füüsikaliste probleemide lahendamiseks.
* CFD (*[https://en.m.wikipedia.org/wiki/Computational_fluid_dynamics Computational fluid dynamics]*) – arvutusvedeliku dünaamika on vedeliku mehaanika haru, mis kasutab arvutusanalüüsi ja andmestruktuure, et analüüsida ja lahendada vedeliku vooluga seotud probleeme.
* CAM (*[https://en.m.wikipedia.org/wiki/Computer-aided_manufacturing Computer-aided manufacturing]*) – raaltootmine ehk arvutipõhine tootmine on rakendustehnoloogia, mis kasutab masinate tootmisprotsesside hõlbustamiseks ja automatiseerimiseks erinevaid arvutitarkvarasid.

## Viited
Rodenberg

**Rodenberg** on linn Saksamaal Alam-Saksi liidumaal Schaumburgi kreisis. Linn asub Deisteri loodeserval, umbes 10 km Stadthagenist idas ja 27 km Hannoverist läänes.

Linna pindala on 15,6 km².

31. detsembril 2017 elas seal 6451 inimest.

Rodenberg kuulub Rodenbergi ühisvalda ja on ühtlasi selle keskus.

Rodenberg asub Deisteri, Sünteli ja Bückebergi vahel. Läbi linna voolavad Rodenberger Aue ja Steinaue. "Vana-Rodenbergi" mägi, mille järgi on pandud linna nimi, koos oma maamärgi tuuleveskiga, kerkib linnast läänes. 1974. aastast kuulub Rodenbergi alla endine Algesdorfi vald. Naaberküla Grove, koos oma kirikuga, liideti Rodenbergiga 1834. aastal.

## Ajalugu
Rodenbergi ümbruskond oli asustatud juba eelajaloolisel ajal, *inter alia* keltide ja sakside poolt. Seda tunnistavad ka mõned läheduses asuvad kääpad. Rodenbergi nimi viitab mäele linnast läänes ja nimi ei viita raadamisele, vaid mäe punasele värvile: *roter Berg*.

Vastavalt linna esimestele ürikutele püstitasid Schaumburgi krahvide eelkäijad sinna linnuse või kaitsetorni 930. aastal; rohkem üksikasju ei ole teada.

Eeldatakse, et vallikraaviga linnus rajati Schaumburgi krahvi Adolf IV poolt aastatel 1228–1240 ja et eelmine linnus 930. aastast asus niinimetatud "vanal Rodenbergil" linnast läänes.

Praegust kirjapilti *Rodenberg* on esimest korda kasutatud 1632. aastal. 1317–1586 on dokumenteeritud muidki kirjapilte.

Rodenberg tunnistati 1250. aastal seaduslikult asulaks ja 1615. aastal andis Schaumburgi krahv Ernsti asulale linnaõigused. Schaumburgi krahviliin hääbus 1640. aastal, kui suri krahv Otto V, ning 1647. aastal neelas linna Hessen-Kasseli maakrahvkond – positsiooni konsolideeris ametlikult Vestfaali rahu 1648. aastal.

Tuntud spaa rajati 1718. aastal ja oli väga populaarne 1787. aastani, kui maakrahv Wilhelm IX rajas spaa väävliallikatele Bad Nenndorfis.

1859. aastal põles suurem osa linnast maha. Järgnenud aastatel kasutati kindlustuste kive mitmetes uutes linnahoonetes ja ka Bad Nenndorfis.

Kui Preisimaa annekteeris 1866. aastal Hesseni, sai Rintelni kreis (nagu seda 1866–1904 kutsuti) Preisimaa Hessen-Nassau provintsi osaks, jäi selleks kuni Hannoveri provintsiga liidendamiseni pärast kohaliku omavalitsuse reforme 1932. aastal.

See Schaumburgi osa kuulub ka Hannoveri Evangeelsesse Luteri kiriku ringkonda.

## Viited

## Välislingid
Sachsenhagen

**Sachsenhagen** on linn Saksamaal Alam-Saksi liidumaal Schaumburgi kreisis. Linn asub umbes 9 km Stadthagenist kirdes ja 33 km Hannoverist läänes.

Linna pindala on 15,53 km².

31. detsembril 2017 elas seal 1934 inimest.

Kuulub Sachsenhageni ühisvalda.

## Viited

## Välislingid

* www.sachsenhagen.de
Auhagen

**Auhagen** on vald Saksamaal Alam-Saksi liidumaal Schaumburgi kreisis.

Valla pindala on 12,36 km².

31. detsembril 2017 elas seal 1249 inimest.

Kuulub Sachsenhageni ühisvalda.

## Viited

## Välislingid
Türi lillelaat

**Türi lillelaat** on Järva maakonnas Türil toimuv laat, kus kaubeldakse aiatoodetega, sealhulgas lilledega, ja pakutakse mitmekesist kultuuriprogrammi. Laata korraldab Türi Aianduse ja Mesinduse Selts.

43 aasta jooksul esimest korda jäi Türi lillelaat 2020. aastal toimumata ülemaailmse koroonapandeemia ja ka Eestis kehtestatud eriolukorra tõttu.

Järgmine Türi lillelaat toimub 16.-18. mai 2025.

## Viited

## Välislingid
* Koduleht
Balti Purjespordi Liit

**Balti Purjespordi Liit** oli 20. sajandi algul Baltikumis tegutsenud spordiorganisatsioon. Liit ühendas Baltikumis tegutsevaid jahtklubisid.

Liidu loomise üks eestvedajaid oli Rudolf Faehlmann.
Liit korraldas purjetamisvõistlusi.

## Viited
Stade kreis

**Stade** on kreis (*Landkreis*) Saksamaal Alam-Saksi liidumaal. Kreisi keskus asub Stades ja see külgneb (idast ja päripäeva) Harburgi, Rotenburgi ja Cuxhaveni kreisiga, Elbe jõe ja Hamburgi liidumaaga. Kreisi pindala on 1266 km². 31. detsembril 2017 elas seal 201 887 inimest.

## Ajalugu

Stade kreis loodi 1932. aastal, kui ühendati kolm väiksemat endist kreisi.

## Geograafia

Kreis asub Elbe lõunakaldal, Hamburgi linna ja jõesuu vahel. Kreisi läänepiiriks on Oste jõgi, kitsas Elbe lisajõgi. Maad Oste ja Stade linna vahel kutsutakse traditsiooniliselt Kehdingeniks. Ala Stadest idas on tuntud kui Altes Land ("Vana maa"). Seda ilmestavad tuhanded viljapuud.

## Linnad ja vallad

Linnad:
# Buxtehude
# Stade
Vabad vallad:
# Drochtersen
# Jork

*[[Samtgemeinde]]n:*
# Samtgemeinde Apensen
## Apensen1
## Beckdorf
## Sauensiek
# Samtgemeinde Fredenbeck
## Deinste
## Fredenbeck1
## Kutenholz
# Samtgemeinde Harsefeld
## Ahlerstedt
## Bargstedt
## Brest
## Harsefeld1
# Samtgemeinde Horneburg
## Agathenburg
## Bliedersdorf
## Dollern
## Horneburg1
## Nottensdorf
# Samtgemeinde Lühe
## Grünendeich
## Guderhandviertel
## Hollern-Twielenfleth
## Mittelnkirchen
## Neuenkirchen
## Steinkirchen1
# Samtgemeinde Nordkehdingen
## Balje
## Freiburg1
## Krummendeich
## Oederquart
## Wischhafen
# Samtgemeinde Oldendorf-Himmelpforten
## Burweg
## Düdenbüttel
## Engelschoff
## Estorf
## Großenwörden
## Hammah
## Heinbockel
## Himmelpforten1
## Kranenburg
## Oldendorf

1*Samtgemeinde* keskus

## Viited

## Välislingid

* Kreisi veebileht
Kinnisvaramull

**Kinnisvaramull** või vara mull (või eluasemeturu mull) on teatud tüüpi majandusmull, mis toimub perioodiliselt kohalikel või ülemaailmsetel kinnisvaraturgudel ja millele tavaliselt järgneb majanduse õitseng (buum).

See ajavahemik, mis kestab buumist kuni vara hindade languseni, on tuntud ka kui “mull”. Kinnisvaramullid on seotud nõudluse ja tarbijaskonnaga. Mida suurem on nõudlus turul, seda kallim on kinnisvara. Mida väiksem on nõudlus, seda odavam on kinnisvara. Kinnisvara hinnatakse teatud kinnisvara kriteeriumite alusel.                                                                                                            

## Identifitseerimine ja ennetamine
Nagu kõigi majanduslike mullide puhul, on ka lahkarvamusi selle üle, kas kinnisvaramulle on võimalik tuvastada või ennustada, ning kuidas neid vältida.

Briti ajakiri The Economist kinnitab, et kinnisvaramullide tuvastamiseks saab kasutada eluasemeturu näitajaid. Mõned [kes?] väidavad, et valitsus ja keskpangad saaksid võtta ja peaksid võtma kasutusele meetmeid, et vältida mullide teket. 

## Eluasemelaenud
Eluasemelaenude ja tulude suhe ehk võla-teenindussuhe on hüpoteegimaksete ja kasutatava tulu koefitsient. Kui suhe muutub liiga kõrgeks, sõltuvad kodumajapidamised oma võla teenindamiseks üha enam kinnisvara väärtusest. Selle suhte määramiseks mõõdetakse kodumajapidamise kogukulusid, sealhulgas hüpoteegimakseid, kommunaalteenuseid ja kinnisvaramakseid ning tüüpilise leibkonna kuu maksueelset tulu. Vaata näidet RBC Economics (Real business-cycle theory) Kanada turgude kohta.

Eluasemelaenude ja omakapitali suhe (mida ei tohi segi ajaga ettevõtte võla ja omakapitali suhtega), mida nimetatakse ka laenu väärtuseks, on hüpoteeklaenu ja alusvara väärtuse suhe: see mõõdab finantsvõimendust. See suhe suureneb, kui majaomanik võtab teise hüpoteegi või kodumajapidamiste omakapitali laenu, kasutades kogunenud omakapitali tagatisena. Kui suhe on suurem kui üks tähendab, et kinnisvara omaniku omakapital on negatiivne.

## Vaata ka

* tulbimaania
* veebimull
* majanduskriis

## Viited
Karulõpe

**Karulõpe** oli küla Virumaal Haljala vallas, kihelkondlikult Haljala kihelkonnas.

Karulõpe oli Varangu küla mõisastatud osa.

1977 liideti **Karulõpe** nime alla Jõeküla, Tõugu, Varangu ja Varangu-Raja küla. 1997 nimetati see Karulõpe küla ümber **Varangu** külaks.

## Viited

## Välislingid
*
Ivo Felt

**Ivo Felt** (sündinud 31. oktoobril 1968 Tallinnas) on eesti helirežissöör ja filmiprodutsent.

Ta on üks filmistuudio Allfilm, mis asutati 1995. aastal, asutajaliikmeid.

## Tunnustus
* 2013 – Eesti Välisministeeriumi kultuuripreemia – Eesti-Gruusia koostöös valminud mängufilmi "Mandariinid" tegijatele – inimlikust vaatenurgast poliitiliste ja julgeolekuprobleemide selgitamise eest
* 2013 – Eesti Kultuurkapitali audiovisuaalse kunsti aastapreemia – mängufilmi "Mandariinid" eest (koos Zaza Urušadze ja Rein Kotoviga)
* 2015 – Postimehe aasta inimene
* 2017 – Valgetähe V klassi teenetemärk
* 2019 – Eesti Kultuurkapitali audiovisuaalse kunsti aastapreemia – aasta film 2019 – "Tõde ja õigus" (koos Tanel Toomiga)
* 2025 – Eesti Vabariigi kultuuripreemia

## Isiklikku
Tal on vähemalt kolm last.

Tal on Lääne maakonnas maakodu.

## Viited

## Välislingid
* EFIS: Ivo Felt
* 
* Ivo Felt saates "Kukul külas", 10. jaanuar 2016